KIRJALLINEN KYSYMYS E-0517/00 esittäjä(t): Hiltrud Breyer (Verts/ALE) komissiolle. Ympäristön aiheuttamat terveyshaitat Frankfurtissa (entisissä amerikkalaissotilaille rakennetuissa asunnoissa).



Virallinen lehti nro 026 E , 26/01/2001 s. 0054 - 0055



KIRJALLINEN KYSYMYS E-0517/00 esittäjä(t): Hiltrud Breyer (Verts/ALE) komissiolle (28. helmikuuta 2000) Aihe: Ympäristön aiheuttamat terveyshaitat Frankfurtissa (entisissä amerikkalaissotilaille rakennetuissa asunnoissa) Amerikkalaissotilaiden entiset asuintilat vaarantavat nykyisten asukkaiden terveyden, sillä aikaisemmin käytettiin suuria määriä tervaa sisältäviä karsinogeenisia liimoja (parkettilattioissa näiden liimojen osuus on jopa 80 %) sekä myrkyllisiä PCB:tä ja tuholaismyrkkyjä (esim. DDT:tä). 1. Onko komissio tietoinen, että viranomaiset ovat laiminlyöneet ympäristöongelmia koskevaa tiedonsaantioikeutta? 2. Onko komissio samaa mieltä siitä, että kyseessä on vakava laiminlyönti, sillä riskejä arvioitaessa ei ole otettu riittävällä tavalla huomioon pääasiallista riskiryhmää eli pieniä lapsia (alle 6-vuotiaita)? 3. Onko komissio samaa mieltä siitä, että viranomaisten on noudatettava mahdollisimman suurta huolellisuutta ja avoimuutta niitä henkilöitä kohtaan, joita asia koskee? 4. Onko komissio samaa mieltä siitä, että sisäilman saastumiseen on kiinnitettävä enemmän huomiota tulevaisuudessa? 5. Onko komissio samaa mieltä siitä, että julkiset viranomaiset eivät saisi poikkeussäännöksiin vedoten kieltäytyä antamasta ympäristötiedottamista koskevan direktiivin 17 artiklan mukaisesti tietoja, joiden paljastamisen avulla voitaisiin ehkäistä merkittävä uhka ihmisten terveydelle? 6. Katsooko komissio, että riskien arvioinnissa olisi otettava huomioon tuoreimmat tieteelliset havainnot? Margot Wallströmin komission puolesta antama vastaus (14. huhtikuuta 2000) Komissio on arvoisan parlamentin jäsenen kanssa samaa mieltä siitä, että Euroopan kansalaisia koskevissa asioissa, erityisesti ympäristö- ja terveysongelmiin liittyvissä asioissa, on oltava avoimia. Ympäristöä koskevan tiedonsaannin vapaudesta 4 päivänä kesäkuuta 1990 annetun neuvoston direktiivin 90/313/ETY(1) 3 artiklassa säädetään, että viranomaisten on saatettava ympäristöön liittyvät tiedot kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä. Kieltäytyminen tietojen antamisesta on perusteltava ja kiellon on perustuttava johonkin direktiivissä lueteltuun poikkeukseen. Direktiivin 90/313/ETY mukaisesti viranomaisten on myös annettava yleisölle tietoa ympäristön tilasta esimerkiksi määräajoin ilmestyvien kuvaavien kertomusten muodossa. Lisäksi kaikkien asiaan kuuluvien lausuntojen on perustuttava parhaaseen käytettävissä olevaan tieteelliseen tietämykseen. Tässä tarkoituksessa komissio tukee useita toimintaohjelmia. Sisäilman pilaantumisen osalta komissio tukee saasteperäisten sairauksien vastaisen yhteisön toimintaohjelman(2) yhteydessä kolmea hanketta, joiden avulla pyritään parantamaan tietämystämme siitä, miten tämän tyyppinen pilaantuminen vaikuttaa kansanterveyteen, ja näin vähentämään kansalaisille aiheutuvia riskejä. (1) EYVL L 158, 23.6.1990. (2) EYVL L 155, 22.6.1999.